Miestny úrad mestskej časti Bratislava-Petržalka

	Bratislava, 6.2.2008

Z á p i s n i c a 

z rokovania 13. zasadnutia Miestneho zastupiteľstva mestskej časti Bratislava-Petržalka konaného dňa 5.2.2008___________________________________________

Prítomní: podľa prezenčnej listiny 
Ospravedlnení: Ing. Karol Nitranský, Mgr. Juraj Kríž
Neospravedlnení: 0
Program: podľa pozvánky

Otvorenie zasadnutia:
Zasadnutie otvoril Milan Ftáčnik, starosta mestskej časti Bratislava-Petržalka. Privítal prítomných a skonštatoval, že miestne zastupiteľstvo je uznášaniaschopné počtom 37 prítomných poslancov, t.j. 92,5 %. 
Osobitne privítal JUDr. Zuzanu Novotnú, riaditeľku OR PZ Bratislava V a poslancov MsZ hl. mesta SR Bratislavy. 
V priebehu rokovania sa počet poslancov v rokovacej sieni menil.

Návrh na doplnenie a zmenu programu: 0

Schválenie programu rokovania:
Hlasovanie o navrhnutom programe rokovania podľa pozvánky, vrátane doplňujúcich odsúhlasených návrhov – za 37 (jednomyseľne) - program rokovania bol odsúhlasený.

Voľba návrhovej komisie:
Do návrhovej komisie boli zvolení:   Mgr. Anton Šmotlák - predseda
	PhDr. František Šebej, CSc.
      Ing. Ľudovít Augustín

Hlasovanie – za 36, proti 0, zdržal sa 1 - návrh bol prijatý.

Voľba overovateľov zápisu:
Za overovateľov zápisu boli schválení:  Ing. Ľudovít Hanák
			RNDr. Viera Palková

Hlasovanie – za 36, proti 0, zdržal sa 1 – návrh bol prijatý.

1.	Kontrola uznesení Miestneho zastupiteľstva mestskej časti Bratislava-Petržalka splatných k 31.12.2007_________________________________________________
Bez úvodného slova.

Diskusia:
p. Fiala – pripomienka k uzn. č. 87 – uznesenie znelo inak, MZ schválilo, že sa budú šetriť finančné prostriedky pri odchode zamestnancov z Bytového podniku, m.p., nič sa neurobilo, odstupné bolo vyplatené v plnej výške, ide o ignorovanie rozhodnutia, požaduje stanovisko právnika
p. Ftáčnik – s uznesením sa pracovalo (teraz len lakonické znenie), boli časté rokovania, nebol žiadny manévrovací priestor, odstupné bolo vyplatené v zmysle zákona a kolektívnej zmluvy

Hlasovaním bol návrh uznesenia schválený - za 37, proti 0, zdržal sa 0 – návrh bol prijatý.

Z á v e r :
viď uznesenie č. 142

2.	Návrh rozpočtu mestskej časti Bratislava-Petržalka na roky 2008 – 2010

	Starosta uviedol materiál. Rozpočet je pozitívnejší ako v r. 2007, nežijeme na dlh aj vďaka zvýšeniu dane z príjmov fyzických osôb (55 mil. Sk), poďakoval sa petržalským poslancom MsZ za presadzovanie spravodlivého rozdeľovania týchto daní v meste. Ďalším plusom je príjem z obecného majetku do nášho rozpočtu (transfer BPP, s.r.o.).  V oblasti školstva kapitálové výdavky sú vyššie, máme len 5 mil. na opravu škôl. Návrhom na riešenie materiálnych podmienok škôl môže byť úver na opravy alebo prevzatie ponuky firmy – podnikateľský úver.
V oblasti výdavkov sú prioritné:
1.	– opravy a údržba chodníkov a ciest 2. a 3. triedy – vyčlenených 5 mil. Sk
2.	– príspevok na stravovanie dôchodcov – 25,- Sk na jedno jedlo
3.	– odvod dažďovej vody – poplatky vo výške 5 mil. Sk
4.	– zvýšenie lepšej starostlivosti o ŽP prostredníctvom m.p. VPS
K prioritám:
-	na zrekonštruovanie a zrevitalizovanie detských ihrísk bolo vyčlenených 6,1 mil. Sk (+sponzori sa hlásia)
-	revitalizácia Vlasteneckého nám. (3,5 mil. Sk), budú ešte rokovania – rôzne návrhy 
-	boli vyčlenené financie pre byty mladej rodiny (na Medveďovej ul. – 8. posch.)
-	presun verejnej knižnice na Prokofievovu ul. (2,5 mil. Sk) – budú lepšie služby
-	vybudovanie zberného dvora (2 mil. Sk) pre nadrozmerný odpad v areáli m.p. VPS
-	obstarávanie zonálnych plánov (1 mil. Sk) na reguláciu investičných zámerov mestskej časti
-	v obytnej zóne Háje budú osadené koše na psie exkrementy
V rozpočte nie sú rozpočtované náklady na kanceláriu 1. kontaktu, na energetický audit, na cyklotrasy, na revitalizáciu školských športových dvorov, peniaze na multifunkčné ihrisko pri ZŠ Holíčska (máme dotáciu vo výške 1,2 mil. Sk z Úradu vlády, naše prostriedky ešte nemáme t.j. 500 – 800 tis. Sk), riešiť, pretože do mája 2008 musíme dotáciu vyúčtovať.
Sú vyčlenené 4 mil. Sk na spolufinancovanie európskych projektov + 5 % - ná spoluúčasť mestskej časti Petržalka. Starosta na záver požiadal o podporu a schválenie rozpočtu.

Diskusia:
p. Kováč – podal dva písomné návrhy: 1. - zvýšiť kapitálové výdavky na ZŠ Holíčska o 500 tis. na terénne úpravy pod športové ihrisko, 2. -  z bežných výdavkov škrtnúť 700 tis. Sk na Petržalskú televíziu
p. Plšeková – dala 3 písomné návrhy: 
1. – položku bežné výdavky na opravu a údržbu chodníkov a ciest zvýšiť o 200 tis. Sk,
2. – navýšenie výdavkov na ŽP o 200 tis. Sk účelovo viazaných na tvorbu predzáhradok
	3. –  vytvorenie novej položky – Verejná čistota a poriadok s čiastkou 300 tis. Sk
p. Guttman – požiadal v návrhu zmeniť ukazovatele:
1.	v bode 2.1 – 3 r. – „transfer“ vypustiť, uviesť „medzinárodný gitarový festival“
2.	výdavky na BPP, s.r.o. – vypustiť
3.	230 tis. Sk na zasadačku na 7. posch. – vysvetliť (ale súhlasí)
4.	položku pre MŠKI rozdeliť na dve časti (koľko na kúpalisko a na športovanie)
5.	navrhol „zaviesť systém informovanosti poslancov o prideľovaní dotácií“, chce o tomto informáciu
6.	projekt na pastorizačné centrum  (je v kapitálových výdavkoch – výška sumy je 900 tis. Sk), má pochybnosti , či je správne, že farnosť nemá na projekt a púšťa sa do nákladnej stavby
p. Ftáčnik – v technických veciach pripomienky autoremedúrou budú zapracované,  suma 900 tis. Sk je vyčlenená na kostol na Daliborom nám., k dotáciám: vyjadril údiv nad otázkou poslanca, prehľad dotácií je uvedený v materiále, na základe VZN o dotáciách rozhodujú poslanci v príslušných komisiách a ich rozhodnutie signuje starosta
p. Šmotlák – v tab. č. 2/1 písomne navrhol premenovať položku „Rímsko-katolícka cirkev“ na „údržbu pamiatkovo chráneného objektu“ 
p. Farkašovská – navrhla zvýšiť výdavky na prevádzku matriky o 50 tis. Sk s pôvodných 340 tis. na 390 tis. Sk a zvýšiť príjmy v položke „správne poplatky“ o 50 tis. Sk
p. Belohorec – súhlasil s aktivitami: čistenie, ihrisko na ZŠ Holíčska ul. – jeho názor, že Úrad vlády prikazuje firmu na zrealizovanie aktivity na Holíčskej ul., sám pozná lacnejšiu firmu, postup vlády považuje za netransparentný a prikazovací
p. Ftáčnik – Úrad vlády robil verejné obstarávanie, vybraná firma urýchli výstavbu ihriska
p. Novota – k príspevkom v komisiách MZ: v sociálnej komisii si presadili dotazníkový systém, odporúča ho praktizovať i v iných komisiách MZ, zbilancoval rozpočet:  súhlasí s pozitívami na strane príjmov, dotkol sa odpadu, parkovania, zlého stavu ZŠ a MŠ – čo nie je dobrý obraz o Petržalke, odporučil šetriť vo výdavkoch v položkách „volení funkcionári, MÚ, monitoring je nadhodnotený, zamyslieť sa nad školeniami v Papierničke, oceňuje návrh p. Plšekovej na svojpomocné aktivity  (predzáhradky), vidí v tom dobrú cestu
p. Kimerlingová – ocenila rozpočet, je v ňom všetko, čo má byť, na sociálnom poli bolo myslené na tých, čo pomoc potrebujú  (Misionárky lásky matky Terezy, Saleziáni Don Bosco, na evanjelickú cirkev; zohľadnená bola humanizácia prostredia, Sad Janka Kráľa, kostol na Daliborovom nám., projekt na pastoračné centrum (obrátila sa na p. Guttmana, aby zvážil svoj názor)
p. Hrdlička – dňa 14.1.2008 mali komisiu správy miestneho majetku: skonštatovali na nej, že rozpočet je spravodlivejší, odporučili zamerať sa na rekonštrukciu m.p. KZP, riešiť m.p. VPS, ktorý rozširuje činnosti, ale tržby a výnosy klesajú
p. Plšeková – za klub SDKÚ-DS zhodnotila rozpočet:
	- nie je úplne ideálny, nepokrýva všetko, iniciatívou ich klubu je revitalizácia detských ihrísk (+sponzori)
	- pochválila podporu MŠKI, ktorý je najstarším športovým klubom
	- nezabudlo sa ani na cyklistické preteky sumou 100 tis. Sk (my sme ich zakladatelia)
	- evanjelickej  cirkvi sa schválilo 1,5 mil. Sk na opravu strechy
	- nová položka je Autoturistklub – dopravné ihrisko na Bosákovej ul.
	- príspevok na opravy chodníkov, parkovanie, vchod do CCC
	- myslelo sa aj na projekty EÚ – miestny úrad nech vypracuje životaschopné projekty (na ŽP, rozvoj územia, na ZŠ, ...)
	- revitalizácia vnútroblokových priestorov (nech FSD reálne využíva financie) 
	klub SDKÚ-DS bude presadzovať a riešiť:
	- problém čistoty a poriadku s využitím represívnych foriem
	- do ½ r. chcú rozlúsknuť problém ako riešiť ZŠ, vyzvala riaditeľov ZŠ na spoluprácu so školskou komisiou a spoločné riešenie problémov
	- pokračovať úspešnejšie v sociálnej oblasti
	- apel na pracovníkov MÚ - šetriť a apel na vedenie MÚ – „nezahlcovať pracovníkov materiálmi“
p. Pavlík – skonštatoval, že bude rád, ak sa všetko pretaví do programového rozpočtu na r. 2009
p. Sotníková – k voľnočasovým aktivitám detí a mládeže:  aj organizácie ako Miestna knižnica, m.p. KZP, MŠKI a iné sa venujú deťom vo voľnom čase 
p. Lexmann – ocenil, že väčšia pozornosť sa venuje čistote a poriadku v Petržalke, otázka k p. Plšekovej: nová kolonka vo výške 300 tis. Sk – o čo ide? 
p. Ftáčnik – ide o kontajnerové stojiská a ich dočisťovanie, v marci bude predložený návrh ako ďalej (bude vytvorený priestor na diskusiu), podporiť systém, financie sú rozpočtový rámec na riešenie
p. Lukačková – doplnila v oblasti školstva možnosť zvyšovania kvality vzdelávania, ponúkla odbornú pomoc cez školskú komisiu
p. Fiala – za klub KDH: upriamil pozornosť, že z Fondu rozvoja bývania sa presúvajú veľké financie, dohodli sa a spolupracovali s klubom SDKÚ-DS, hlási sa k sociálne slabším, budúcnosť je v mladých ľuďoch, k ich výchove pomáhajú organizácie, napr.: Kontiki, Saleziáni Don Bosco, budúce pastoračné centrum, ... apeloval na odsúhlasenie financií na tieto organizácie, rozpočet je dobrý, požiadal o jeho odsúhlasenie
p. Kocka – zhodnotil rozpočet: je spokojný s detskými ihriskami, ale treba riešiť vlastníctva pozemkov, robiť medzi občanmi osvetu,  súhlas s p. Novotom o šetrení na drobných veciach,  pripomienkoval podiel nákladov na administratívu – 121 mil. Sk správa MÚ a poslanci – je to veľká suma (či efektívna administratíva),  otázka na vykonanie auditu – požiadal o vysvetlenie, čo je s ním
p. Ftáčnik – nie je nadmerne veľký úrad, zamestnanci majú nízke platy, (odborníkov na odd. ÚRaD a ÚKaSP nevieme získať), budeme sa tým zaoberať, 119 mil. Sk nie je málo,  kvalitní ľudia rovná sa kvalitný chod práce, na audit nie sú financie
p. Plšeková – jej otázka k rekonštrukcii zasadačky na 7. posch.
p. Miškanin – plánuje sa rekonštrukcia miestnosti a kuchynky, zväčšia sa priestory, je vyčlenených 250 tis. Sk – na nové siete, nábytok a interiérové vybavenie, ide o zasadačku na 7. posch., kde sa konajú zasadnutia MR a komisií MZ
p. Šebej – informoval, že Slovenský autoturistklub ponúka pomoc s likvidáciou vrakov, ktoré zadarmo odtiahne, potrebné je nadviazať s nimi spoluprácu, k monitoringu: komu je prístupný a či aj pre potreby poslancov
p. Ftáčnik – súhlasil, vieme veci riešiť
p. Belohorec – podporil monitoring a požiadal o jeho sprístupnenie voleným funkcionárom, otázka na zdroj získavania informácií
p. Košina – na webovej bratislavskej stránke je monitoring mestských častí (vrátane Petržalky) a mesta, ktorý je bežne verejne prístupný, náš monitoring navrhol zrušiť
p. Belohorec – navrhol monitoring sprístupniť i pre miestne podniky
p. Ftáčnik – informoval, že sa zrušil nákup dennej tlače pre zamestnancov, bude sa riešiť na rokovaní MR, poďakoval sa poslancom za diskusiu a v budúcom roku bude programový rozpočet v inej štruktúre

Návrhová komisia dostala 5 pozmeňujúcich návrhov:

Poslanec Kováč:

1a. „Zvýšenie kapitálových výdavkov o 500 tis. Sk na terénne úpravy pod športovým ihriskom na ZŠ Holíčska z finančných operácií“.

Hlasovanie za návrh: za 38, proti 0, zdržal sa 0 - návrh bol prijatý.

1b. „Z bežných výdavkov škrtnúť 700 tis. Sk na Petržalskú televíziu“.

Hlasovanie za návrh: za 37, proti 0, zdržal sa 1 - návrh bol prijatý.

Poslankyňa Plšeková:

2a. „Položku bežné výdavky na opravu a údržbu chodníkov a ciest zvýšiť o 200 tis. Sk“.
2b.  „Navýšenie výdavkov na ŽP o 200 tis. Sk účelovo viazaných na tvorbu predzáhradok“.
2c. „Vytvorenie novej položky – Verejná čistota a poriadok s čiastkou 300 tis. Sk“.

Hlasovanie za návrhy en bloc: za 38, proti 0, zdržal sa 0 -  návrhy boli prijaté.

Poslanec Šmotlák:

3. „V tab. č. 2/1 uviesť „údržba pamiatkovo chráneného objektu“ namiesto „rímsko-katolícka cirkev“.

O návrhu sa nehlasovalo, autoremedúrou bude zapracovaný do materiálu.

Poslankyňa Farkašovská:

4. „Zvýšiť výdavky na prevádzku matriky o 50 tis. Sk z pôvodných 340 tis. Sk na 390 tis. Sk a zvýšiť príjmy v položke – správne poplatky – o 50 tis. Sk“.

Hlasovanie za návrh: za 38, proti 0, zdržal sa 0 - návrh bol prijatý.

Poslanec Košina:

5. „Položku monitoring zrušiť, keďže denná tlač a jej monitoring je pre Bratislavu a jej mestské časti, vrátane Petržalky je bežne verejne prístupný na stránke www.bratislava.sk a takto ušetrené peniaze presunúť do novej položky „audit miestneho úradu v súvislosti s programovým rozpočtovaním“.

O návrhu sa nehlasovalo, pretože nebol poslancom  prednesený verbálnou formou.

Hlasovaním bol celkový návrh uznesenia schválený - za 38, proti 0, zdržal sa 0 – návrh bol prijatý.

Starosta skonštatoval, že rozpočet bol schválený jednomyseľne.

Z á v e r :
viď uznesenie č. 143

3.	Návrh Všeobecne záväzného nariadenia mestskej časti Bratislava-Petržalka, ktorým sa bližšie upravujú niektoré podmienky držania psov na území mestskej časti Bratislava-Petržalka_______________________________________________________

Ing. Šaling, vedúci odd. životného prostredia uviedol materiál. Akceptovali sme stanovisko mesta.

Diskusia:
p. Guttman – bol rád, že sa neschválil pôvodný návrh (rokovanie MZ zo dňa 18.12.2007), poďakoval sa za prepracovaný materiál
p. Hrdlička – upozornil v § 2 bod g) na formálnu chybu (objavilo sa tam slovo „pohyb“ duplicitne
p. Radosa – pripomienka k sankciám: chcel vedieť ich výšku pri porušení VZN, v tomto zmysle požaduje spracovať osvetový leták pre občanov (distribuovať ho do každej domácnosti), otázka, či vybrané sankcie ostanú v našom rozpočte alebo pôjdu do rozpočtu mesta 
p. Šebej – opatrenia sú príliš prísne, obmedzenia sú príliš nedôstojné, všetko záleží na ľuďoch, ktorí však VZN ignorujú, sú zodpovední za to, čo ich psi robia, postupnou osvetou pôsobiť na ľudské správanie majiteľov psov, spochybnil pokutovanie ako dobrú metódu na prevýchovu občanov
p. Novota – domnieva sa, že predpis musí byť prísny, definuje jasne zákazové a povolené lokality (je ich 7) pre výbeh psov, tiež povinnosť majiteľa psa odstrániť exkrementy, dbať na osvetu občanov mať zodpovednosť voči okoliu, otázka na spracovateľa: v lokalite Kopčany je súkromný lesík, či je tam dovolený pohyb psov
p. Kováč – podľa názoru p. Baxu z mesta je  VZN  tak striktne urobené, že v mestskej časti nie je vlastne vôbec možný voľný pohyb psov
p. Šebej – otázka na priestory od Aušpitzu smerom k Pečnianskemu lesu popri Dunaji
p. Šaling – odpovede na otázky poslancov: k p. Radosovi – výška sankcií je uvedená v § 14 materiálu  (rozpätie od 1 – 5 tis. Sk), nesprávne údaje pri evidencii psa sa pokutujú do výšky 1000,- Sk a vstup psa na detské ihrisko vo výške 500,- Sk – tieto pokuty ostávajú v rozpočte mestskej časti Petržalka, ostatné  idú do rozpočtu mesta, k p. Šebejovi – v dotazovanej lokalite koše sú, pohyb psov je dovolený, Pečniansky les obhospodarujú Štátne lesy, ide o poľovný revír, pohyb psov je v ňom dovolený na vôdzke

Prezentácia: 36 poslancov.

Hlasovaním bol návrh uznesenia schválený - za 33, proti 0, zdržali sa 3 – návrh bol prijatý.

Z á v e r :
viď uznesenie č. 144

4.	Návrh Poriadku odmeňovania zamestnancov Miestneho úradu mestskej časti Bratislava-Petržalka_______________________________________________________

Starosta uviedol materiál. Ide o presnejšie pravidlá v odmeňovaní zamestnancov, je podrobnejší, upravuje nároky a zavádza presnejšie pravidlá hry. Pohyblivá zložka je posilnená a motivačná na dobrý výkon práce.

Diskusia:
p. Guttman – požiadal o vysvetlenie záporného stanoviska finančnej komisie
p. Fiala – tiež upozornil na stanovisko finančnej komisie, domnieva sa, že starosta má možnosti odmeniť zamestnancov a nemusí mať na to požehnanie miestneho zastupiteľstva, nesúhlasí s predloženým materiálom a nebude za neho hlasovať
p. Brath – k materiálu: ide o zastaralé postupy a krok späť, predpokladá aj vstup subjektivity v rámci odmeňovania, odmeňovať podľa zásluh a možností, navrhuje stiahnuť materiál
p. Košina – text na str. 5 – doplniť ... „za každú odbornú spôsobilosť využiteľnú pre chod Miestneho úradu mestskej časti Bratislava-Petržalka“.
p. Janota – radil k opatrnosti, na motivačný systém: ide o zvýšenie administratívnej náročnosti a z toho navýšenie finančných prostriedkov
p. Ftáčnik – požiadal predsedu finančnej komisie p. Belohorca o jeho vyjadrenie sa k negatívnemu stanovisku finančnej komisie
p. Belohorec – nie sú dostatočné podklady (chýba aj dôvodová správa), nevidia dôvod na zmenu spôsobu odmeňovania, či ide o kladný posun dopredu a nevedia aký dopad bude na rozpočet mestskej časti
p. Plšeková – nie je voľa riešiť, navrhla materiál stiahnuť a riešiť neskôr
p. Guttman – požiadal o vypracovanie informácie o súčasnom platnom poriadku odmeňovania (nie menovite) s dopadom na rozpočet
p. Brath – domnieva sa, že nový poriadok odmeňovania bude mať dopad na zvýšenie počtu pracovníkov, súhlasil s p. Plšekovou, prerušiť rokovanie k bodu
p. Ftáčnik – prejavil údiv na rozhodnutím finančnej komisie, prerušenie rokovania nič nerieši, súčasný poriadok odmeňovania je nerovnomerný, od 1.1.2008 prebehla valorizácia platov vo výške 4,5 %, Kolektívna zmluva je k dispozícii, odporučil neprerušovať rokovanie k riešeniu odmeňovania pracovníkov, hlasovať o ňom či v kladnom resp. zápornom výsledku, terajší systém odmeňovania sa bude riešiť interne

Návrhová komisia dostala jeden návrh od poslankyne Plšekovej:

„Návrh na prerušenie rokovania v bode „návrh poriadku odmeňovania...“ na dobu neurčitú“.

Hlasovanie k predloženému návrhu – za 30, proti 2, zdržali sa 4 – návrh bol prijatý.

Zá v e r :    Rokovanie k materiálu bolo prerušené.
----------

5.	Návrh zmluvy o spolupráci medzi mestskou časťou Bratislava-Petržalka a Miestnym športovým klubom ISKRA Petržalka_________________________________________

Prednosta uviedol a zdôvodnil materiál.

Diskusia:
p. Radosa – zúčastnil sa za MŠKI rokovaní, s JUDr. Haraslínom (právnik mestskej časti Petržalka) dospeli k terminologickým upresneniam, ktoré odcitoval:
	v prvej zmluve:
	- dopĺňa sa č. 1 – o slovo v nadpise takto:  Účel a predmet zmluvy“.
	- bol upravený bod 2.7 – vzorec na výpočet príspevku
	- v čl. 5  dopĺňajú sa v bode 5.2 slová: Zmluva zanikne trvalým ukončením prevádzky“
	- v čl. 5, posledná veta sa dopĺňa o vetu „MŠKI je povinný tento preddavok vrátiť“
	- v bode 5.4 doplniť vetu: „MŠKI je povinný tento preddavok vrátiť“
	- bod 5.5 dopĺňa sa o frázu: ...“uzatvorenú medzi Mestskou časťou Bratislava-Petržalka a MŠKI“
	v druhej zmluve:
	- v bode 2.2 – vypustiť slovo „stavebné“
	- v bode 2.9 – doplniť - ... a prevádzkovateľ má právo nominovať 2. členov do výberovej komisie“
	- v bode 4.1 doplniť spojenie ... „s výnimkou čl. 3“
	- vypustiť bod 4.7 – nie je dôvod, aby zmluva bola tajná
p. Dragúň – vzniesol formálne pripomienky a zmeny k návrhu zmlúv (doslovný prepis jeho návrhu je v odseku Návrhová komisia obdržala....viď nižšie), nech zástupcovia oboch strán sa zúčatňujú realizačných krokov, navrhol vyčísliť celkový príspevok a rozčleniť ho na kúpalisko a športové aktivity
p. Lucká – nepáčilo sa je, že zmluva bola dlho pripravovaná a teraz sa ešte pripomienkuje
p. Fiala – z rokovania klubu KDH: dospeli k názoru, že príslušná komisia na svojom rokovaní mohla vychytať chyby, športový areál bude aj pre potreby mestskej časti
p. Farkašovská – jej otázka na výšku financií v tomto roku
p. Ftáčnik – akceptoval pripomienky poslancov, autoremedúrou budú zapracované
p. Miškanin – k p. Farkašovskej: potrebné financie sú uvedené v prílohe č. 1, kde sú vyčíslené náklady, ide o cca 800 tis. Sk (v súvislosti s minulými rokmi), uvedený vzorec je jednoduchšia forma výpočtu výšky príspevku, chceme prispievať na odkúpaného obyvateľa
p. Ftáčnik – doplnil: - je to celkovo 1,5 mil. Sk

Návrhová komisia dostala 4 pozmeňujúce návrhy od poslancov:

Poslanec Radosa:

1. Verbálny návrh: v prvej zmluve:
	- dopĺňa sa č. 1 – o slovo v nadpise takto: Účel a predmet zmluvy“.
	- bol upravený bod 2.7 – vzorec na výpočet príspevku
	- v čl. 5  dopĺňajú sa v bode 5.2 slová: Zmluva zanikne trvalým ukončením prevádzky“
	- v čl. 5, posledná veta sa dopĺňa o vetu „MŠKI je povinný tento preddavok vrátiť“
	- v bode 5.4 doplniť vetu: „MŠKI je povinný tento preddavok vrátiť“
	- bod 5.5 dopĺňa sa o frázu: ...“uzatvorenú medzi Mestskou časťou Bratislava-Petržalka a MŠKI“
	v druhej zmluve:
	- v bode 2.2 – vypustiť slovo „stavebné“
	- v bode 2.9 – doplniť - ... a prevádzkovateľ má právo nominovať 2. členov do výberovej komisie“
	- v bode 4.1 doplniť spojenie ... „s výnimkou čl. 3“
	- vypustiť bod 4.7 – nie je dôvod, aby zmluva bola tajná“.

Poslanec Dragúň:

2. „a) Zabezpečiť účasť člena športovej komisie na ďalších realizačných krokoch.
	 b) Upraviť text v čl. 4, bod 4.1, odvolávajúci sa na body 1.5 a 1.6; bod 1.6 chýba – doplniť ho a upraviť.
	c) Konajúci predseda je: Ladislav Kianička.
	d) Zmluva o spolupráci čl. 3, odst. 3.1 sa týka čl. 5, odst. 5.5: ruší sa zmluva: Zmluva o združení“.

O návrhoch obidvoch poslancov sa nehlasovalo, navrhnuté doplnky a zmeny budú autoremedúrou zapracované do zmlúv.

Hlasovaním bol celkový návrh uznesenia schválený - za 36, proti 0, zdržal sa 0 – návrh bol prijatý.

Z á v e r :
viď uznesenie č. 145

6.	Žiadosť o odpustenie poplatku z omeškania z pohľadávky za ubytovanie v ubytovni na Antolskej č. 8 v Bratislave p. Lenke Podolinskej_____________________________

Prednosta uviedol a zdôvodnil materiál. Hlasovalo sa bez diskusie.

Hlasovaním bol návrh uznesenia schválený - za 33, proti 0, zdržal sa 0 – návrh bol prijatý.

Z á v e r :
viď uznesenie č. 146
7.	Návrh mimoriadnych odmien krátkodobo uvoľnených poslancov a členov komisií – neposlancov v mestskej časti Bratislava-Petržalka za rok 2007____________________
	Starosta uviedol materiál. Materiál bol predložený na rokovanie MZ v decembri r. 2007 ako ohodnotenie za dobrú prácu poslancov v uplynulom roku. Požiadal ich o podporu. Súčasne sa poďakoval poslancom, že plnia jeho ľavicový program.

Diskusia:
p. Guttman – nesúhlasí, nie je to správne vypracované ohodnotenie, nie sú tam uvedené podmienky, treba stanoviť kritériá, dal návrh, aby podmienkou vyplatenia odmeny je minimálne 50 %-ná účasť na zasadnutiach komisií MZ
p. Farkašovská – osobne nebude hlasovať za materiál, v prípade odsúhlasenia tohto návrhu, svoju odmenu venuje detskému hospicu Plamienok
p. Plšeková – pripojila sa k návrhu poslankyne, odmenu venuje MŠ Bradáčova
p. Ftáčnik – upozornil, že odmenu si musia prevziať a sami poslať do vybraných organizácií,  na mimoriadne odmeny nie je v Poriadku odmeňovania podrobnejšia úprava, navrhol upraviť „Poriadok odmeňovania poslancov a neposlancov“ na budúce rokovanie MZ

Návrhová komisia dostala jeden pozmeňujúci návrh od poslanca Guttmana:

„Podmienkou vyplatenia odmeny je minimálne 50 %-ná účasť na zasadnutia“.

Hlasovanie za návrh: za30, proti 0, zdržali sa 4 – návrh bol prijatý.

Hlasovaním bol celkový návrh uznesenia schválený - za 31, proti 0, zdržali sa 3 – návrh bol prijatý.

Z á v e r :
viď uznesenie č. 147

8.	Správa z kontroly hospodárenia Materskej školy Šustekova č. 33, Bratislava

	Ing. Skovajsa, miestny kontrolór uviedol a zdôvodnil materiál. Požiadal Ing. Leza, riaditeľa SSŠaŠZ, aby tlmočil pochvalu riaditeľke MŠ na Šustekovej za dokonalý stav účtovníctva. Starosta  tlmočil vďaku v mene celého poslaneckého zboru. Hlasovalo sa bez diskusie.

Hlasovaním bol návrh uznesenia schválený - za 31, proti 0, zdržal sa 0 – návrh bol prijatý.

Z á v e r :
viď uznesenie č. 148

9.	Správa z kontroly pokladničnej hotovosti a cenín vykonanej v pokladnici oddelenia vnútornej správy a informatiky Miestneho  úradu mestskej časti Bratislava-Petržalka

	Ing. Skovajsa, miestny kontrolór uviedol a zdôvodnil materiál. Skonštatoval dobrý stav, jediným nedostatkom bolo predloženie neplatnej dohody o hmotnej zodpovednosti, chyba bola odstránená v decembri. Hlasovalo sa bez diskusie.

Hlasovaním bol návrh uznesenia schválený - za 31, proti 0, zdržal sa 0 – návrh bol prijatý.
Z á v e r :
viď uznesenie č. 149

10.	Správa miestneho kontrolóra o výsledkoch kontrolnej činnosti za rok 2007 

Ing. Skovajsa, miestny kontrolór uviedol a zdôvodnil materiál. Hlasovalo sa bez diskusie.

Hlasovaním bol návrh uznesenia schválený - za 31, proti 0, zdržal sa 0 – návrh bol prijatý.

Z á v e r :
viď uznesenie č. 150

11.	Odpovede na interpelácie a nové interpelácie

p. Augustín:
 – písomne interpeloval situáciu s odstavovaním a manipuláciou kamiónovej cestnej nákladnej dopravy na nevhodných a nebezpečných miestach miestnych komunikácií, ktorá sa stáva neúnosnou, konkrétne uviedol lokalitu v blízkosti budovy Technopolu na Jantárovej ceste, kde parkuje aj 5 kamiónov s návesmi naraz, vjazdom na trávnik (ktorý je zdevastovaný a rozjazdený) ohrozujú aj bezpečnosť dopravy na priľahlých cestách a na križovatke nachádzajúcej sa v blízkosti, stav sa zhoršuje, požiadal o kvalifikovanú a konštruktívnu odpoveď, miestne komunikácie a voľné plochy nie sú určené na odstavovanie ťažkej nákladnej dopravy ani normou a ani zákonom;

p. Farkašovská :
1. písomne interpelovala starostu a náčelníka MsP v  Petržalke, aby bezodkladne riešili problém parkovania pred CCC; v prípade, ak nepomôžu pokuty, navrhla parkovisko aspoň v sobotu vhodne uzatvoriť pre parkovanie áut svadobných hostí
2. otázka na sitáciu v  KZP, m.p., o ktorej sa píše v  anonymnom liste, ktorý bol dorušený poslancom;

p. Ftáčnik:
 – v prípade anonymu na riaditeľa KZP, m.p. informoval o rozhodnutí miestnej rady zo dňa 22.1.2008, ktorá uzn. č. 149 schválila návrh poslanca p. Stanislava Fialu, aby sa miestny kontrolór nezaoberal anonymnou sťažnosťou na Mgr. Ladislava Snopka, riaditeľa Kultúrnych zariadení Petržalky. Pán Snopko skomentuje anonym listom na mestskú časť;

p. Stach:
- písomnou interpeláciou upozornil na dezolátny stav chodníka na nám. Hraničiarov, najmä v úseku od č. 2 po č. 6, kde sú časti chodníka prepadnuté až o 20 cm, požiadal o nápavu;

p. Plšeková :
1. písomne požiadala o zriadenie a zverejnenie (cez www.petrzalka.sk a Petržalské noviny) telefónnej a mailovej linky, kam môžu občania nahlasovať sťažnosti, podnety a pod. v oblasti životného prostredia, čistoty a poriadku, tiež podnety na kontrolu firiem a organizácií vykonávajúcich kosenie, hrabanie a dočisťovanie verejných zelených plôch;
2. požiadala o riešenie akútnych  problémov prejazdu áut po trávnatých plochách na Bosákovej ul., na Belinského ul. , na Černyševského a Vlasteneckom nám, napr. formou umiestnenia kamenných balvanov prostredníctvom m.p. VPS;

p. Ftáčnik :
- informácia k telefonickej linke: bude sa riešiť a bude zrealizovaná;

p. Guttman:
- písomne požiadal o vykonanie aktualizácie webovej stránky mestskej časti Bratislava-Petržalka, ktorá obsahuje zoznam právnych noriem (požiadal o odpoveď e-mailovou formou);

p. Šmotlák:
- písomne požiadal o informáciu, aké možnosti a aké kroky vykonala mestská časť Petržalka pri realizácii zriadenia detskej zdravotnej pohotovosti, súčasný stav je v hlavnom meste krajne nevyhovujúci;

p. Ftáčnik:
- zareagoval na otázku poslanca,  Detskú zdravotnú pohotovosť riešila VÚC v NsP na Kramároch, sám odpovie na dotaz poslanca a spíše, čo sa doteraz vyriešilo;

p. Petrisková:
1. - ústne požiadala o informáciu o spoplatňovaní parkovania, údajne na Brančskej a Holíčskej ul. geodeti zameriavali plochy, či sa v tomto už niečo koná,
2. – písomne interpelovala prednostu, či existuje reálna investorská iniciatíva za účelom výstavby garáží na existujúcom parkovisku v priestore medzi Brančskou a Holíčskou ul,
3. - požiadala o informáciu, či pozemok medzi Brančskou a Iľjušinovou ul. je už určený novému vlastníkovi (pozemok je oplotený, zarastený krovinami, zdržuje sa tam mládež) a aká sa tam plánuje investičná činnosť (či garážový dom alebo parkovacia plocha);

p. Ftáčnik:
-  na spoplatňovanie vyhradeného parkovania nie sú ešte schválené pravidlá, bola urobená pasportizácia parkovísk v Petržalke, vyhradenie parkovacích miest budú sledovať poslanci na rokovaniach MZ, uvažuje sa aj s hromadnými garážami a parkovacími domami a systém budú schvaľovať poslanci v príslušných komisiách, v MR a na zasadnutiach MZ;

p. Lukačková: 
- písomná interpelácia: Pre zvýšenie informovanosti občanov mestskej časti vytvoriť na stránke mestskej časti fotogalériu poslancov doplnenú o základné údaje, kontakty, profesionálne zameranie, zamestnanie. Fotografie dodajú poslanci/poslanecké kluby;

p. Ftáčnik:
- súhlasil s poslankyňou, je to pozitívna myšlienka, požiadal poslancov o súčinnosť pri dodaní fotografií;

p. Fiala:
- pripojil sa k p. Plšekovej: na Žehrianskej ul. je autami rozjazdená tráva, spýtal sa, či pri zhode obyvateľov nie je možné vybudovať tam parkovacie plochy v spolupráci mestskej časti a mesta;

p. Novota: 
- reakcia k odpovedi na svoju interpeláciu zo dňa 18.12.2007, kde interpeloval dlhodobé hromadenie veľkorozmerného odpadu pri kontajnerovom stojisku na Osuského č. 6 – 8, prekážajúci  chodcom, autám a mamičkám s detským kočíkom, vtedy požiadal o riešenie tejto konkrétnej situácie prostredníctvom m.p. VPS kvôli prechodnosti, odpad tam zostal, obyvatelia ho napokon odstránili sami, požiadal o zriadenie expertnej komisie a vypracovanie právneho stanoviska ku kontajnerom, občania nepoznajú rozdiel medzi komunálmym odpadom a veľkorozmerným odpadom, osvetou odstrániť tieto nedostatky, v minulosti firma OLO expedovala do domácností knižočku o odpadoch – poslanec odporučil podobnú akciu zopakovať a informáciu medializovať;

p. Ftáčnik: 
- informoval, že v marci na rokovanie MZ chcú prísť s návrhom riešenia tejto problematiky (komunikácia s OLO je dobrá);

p. Novota: 
- súhlasil, zriadiť komisiu a zaangažovať aj občanov, na udržanie poriadku je potrebný vyšší počet mestských policajtov, doplniť ich stavy

p. Farkašovská: 
- faktická poznámka: toto všetko si vypočuli minimálne 4 členovia komisie ŽP na magistráte

12.	Rôzne

p. Ftáčnik – upozornil poslancov na priložený informačný materiál „Súhrnná správa o výchovno-vzdelávacej činnosti, jej výsledkoch a podmienkach škôl a školských zariadení v zriaďovateľskej pôsobnosti mestskej časti Bratislava-Petržalka v školskom roku r. 2006/2007“, ktorý treba preštudovať
p. Šmotlák – k otváraniu Strediska sociálnych služieb na Mlynarovičovej ul. – poďakoval sa riaditeľke za prácu, je to krásne stredisko, sám je hrdý na neho, navrhol riaditeľke schváliť odmenu
p. Lexmann – k problémom so psami:  je za osvetu, dal návrh, aby starosta požiadal náčelníka MsP na vykonávanie efektívnejšej kontroly dodržiavania VZN s vypracovaním programu systematickej kontroly
p. Lucká – požiadala: 
	 1. – Petržalské noviny poslancom dávať do ich schránok vo vestibule budovy
	 2. – končia sa funkčné obdobia poslancov v Radách ZŠ a MŠ – riešiť
	 3. – riešiť komunálny odpad od podnikateľov (vrecia s odpadom do ich kontajnerov)	
p. Čapčeková – požiadala o zverejnenie kompetencií zástupcov starostu na webovej stránke a skoršie zverejňovovanie zápisníc zo zasadnutí MZ, otázka na vlastníctvo terás 
p. Ftáčnik – pasportizácia terás je už urobená, do konca marca bude predložený pilotný projekt ich riešenia
p. Čapček – informácia o činnosti Bytového podniku Petržalka, s.r.o. (chcel verbálne podať)
p. Ftáčnik – požiadal p. Čapčeka o písomnú informáciu na marcové zasadnutie MZ
p. Hrdlička – požiadal o informáciu, či bol riešený neporiadok (príp. pokuty) na Budatínskej č. 10, kde je postavený nový dom a neporiadok zo sťahovačiek nových nájomníkov
p. Ftáčnik – informácia bude podaná na rokovaní MZ v marci
Návrhová komisia dostala jeden doplňujúci návrh od poslanca Lexmanna:

„Miestne zastupiteľstvo žiada starostu mestskej časti, aby požiadal náčelníka Mestskej polície v Petržalke vykonávať efektívnejšiu kontrolu dodržiavania ustanovení VZN týkajúcich sa držania psov. Menovite vypracovaťa predložiť program systematickej kontroly, ktorý bude zahŕňať časový a priestorový rozvrh kontrol tak, aby kontrolami bolo zachytené čo najviac frekventovaných miest.“

Hlasovaním bol návrh uznesenia schválený - za 29, proti 0, zdržali sa 3 – návrh bol prijatý.

Z á v e r :
viď uznesenie č. 151

	Na záver starosta mestskej časti Bratislava-Petržalka skonštatoval, že program zasadnutia miestneho zastupiteľstva bol prerokovaný, poďakoval prítomným za účasť a ukončil rokovanie.
----------

K zápisnici z rokovania miestneho zastupiteľstva dňa 5.2.2008:

____________________________			_________________________
Doc. RNDr. Milan Ftáčnik, CSc.			Ing. Marián Miškanin, PhD.
	starosta	 prednosta MÚ

Overovatelia zápisu:________________________
		Ing. Ľudovít Hanák

			_________________________
	RNDr. Viera Palková

Zapísala:		_________________________
	Lýdia Poláková